גבריאל תומאס

**גבריאל "גבי" תומאס** (באנגלית: **Gabrielle "Gabby" Thomas**; נולדה ב-7 בדצמבר 1996) היא אתלטית אמריקאית, אלופה אולימפית (פריז 2024), זוכת מדליית ארד אולימפית (טוקיו 2020), סגנית אלופת עולם (בודפשט 2023), פעמיים אלופת ארצות הברית (2021 ו-2023) ובעלת התוצאה הרביעית בטיבה בכל הזמנים (21.60 שניות) בריצת 200 מטר. אלופה אולימפית (פריז 2024) וסגנית אלופה אולימפית (טוקיו 2020) בריצת שליחות 4x100 מטר ואלופה אולימפית (פריז 2024) בריצת שליחות 4x400 מטר.

## ביוגרפיה
תומאס נולדה וגדלה באטלנטה, ג'ורג'יה. מצד אמה היא ממוצא אפרו-אמריקאי ומצד אביה היא ממוצא ג'מייקני. היא עברה עם משפחתה לנורת'המפטון, מסצ'וסטס. היא בוגרת תואר ראשון בנוירוביולוגיה ובריאות הציבור מאוניברסיטת הרווארד.

תומאס עברה להתאמן באוסטין, טקסס בהדרכתה של טוניה בופורד-ביילי. היא לומדת לתואר שני באפידמיולוגיה באוניברסיטת טקסס באוסטין.

### 2021
באליפות ארצות הברית שהיא גם המבחנים האמריקאים לאולימפיאדת טוקיו שנערכו ביוג'ין ביוני 2021 זכתה תומאס במדליית זהב בריצת 200 מטר בתוצאה השנייה בטיבה בכל הזמנים של 21.61 שניות, לפני ג'נה פרנדיני (21.89 שניות) ואנבייה בטל (21.95 שניות). נוסף לכך, היא סיימה במקום חמישי בריצת 100 מטר בתוצאה של 11.15 שניות. בשלב המוקדמות היא קבעה תוצאה של 11.00 שניות ובשלב חצי הגמר תוצאה של 10.95 שניות (רוח גבית במהירות של 2.5 מטר לשנייה).

#### מדליות כסף וארד אולימפיות
באולימפיאדת טוקיו, זכתה תומאס בשתי מדליות, כסף וארד. מדליית כסף בריצת שליחות 4x100 מטר ביחד עם ג'ביאן אוליבר, טיהנה דניאלס וג'נה פרנדיני בתוצאה של 41.45 שניות, אחרי ג'מייקה שקבעה שיא לאומי חדש של 41.02 שניות ולפני בריטניה (41.88 שניות). מדליית ארד בריצת 200 מטר, בתוצאה של 21.87 שניות, אחרי אליין תומפסון-הרה מג'מייקה (21.53 שניות) וכריסטין מבומה מנמיביה (21.81 שניות).

### 2023
באליפות ארצות הברית שנערכה ביוג'ין ב-9 ביולי 2023 זכתה במדליית זהב בריצת 200 מטר בשיא אישי ותוצאת השנה בעולם של 21.60 שניות, לפני שקארי ריצ'רדסון (21.94 שניות) וקיילה ווייט (22.01 שניות).
#### סגנית אלופת עולם
באליפות העולם שנערכה בבודפשט, הונגריה באוגוסט היא זכתה בשתי מדליות, זהב וכסף. מדליית זהב בריצת שליחות 4x100 מטר ביחד עם תמרי דייוויס, טואנישה טרי ושקארי ריצ'רדסון בשיא אליפות חדש של 41.03 שניות, לפני ג'מייקה (41.21 שניות) והממלכה המאוחדת (41.97 שניות) ומדליית כסף בתוצאה של 21.81 שניות, אחרי שריקה ג'קסון מג'מייקה שקבעה שיא אליפות חדש והתוצאה השנייה בהיסטוריה של 21.41 שניות ולפני שקארי ריצ'רדסון (21.92 שניות).

### 2024
#### אלופה אולימפית
באולימפיאדת פריז שנערכה באוגוסט היא זכתה ב-3 מדליות זהב, בריצת 200 מטר בתוצאה של 21.83 שניות, לפני ג'וליאן אלפרד מסנט לוסיה (22.08 שניות) ובריטני בראון מארצות הברית (22.20 שניות), בריצת שליחות 4x100 מטר ביחד עם מליסה ג'פרסון, טואנישה טרי ושקארי ריצ'רדסון בתוצאה של 41.78 שניות, לפני הממלכה המאוחדת (41.85 שניות) וגרמניה (41.97 שניות) ובריצת שליחות 4x400 מטר ביחד עם שמיר ליטל, סידני מק'לוכלין-לברון ואלכסיס הולמס בשיא לאומי חדש של 3:15.27 דקות והתוצאה השנייה בטיבה בכל הזמנים, 10 מאיות השנייה משיא העולם בן 36 והשנים של ברית המועצות, לפני הולנד בשיא לאומי חדש של 3:19.50 דקות והממלכה המאוחדת בשיא לאומי חדש של 3:19.72 דקות.

### 2025
בתחרות שנערכה בקינגסטון, ג'מייקה ב-5 באפריל 2025 היא קבעה בריצת 400 מטר שיא אישי חדש של 49.14 שניות.

## תארים והישגים
בשנת 2025 נכללה ברשימת פורבס 30Under30 של מגזין פורבס.

## שיאים אישיים
### אצטדיון
* ריצת 100 מטר: 11.00 שניות (2021)
* ריצת 200 מטר: 21.60 שניות (2023)
* ריצת 400 מטר: 49.14 שניות (2025)

## קישורים חיצוניים

* 

## הערות שוליים

קטגוריה:אמריקאים ילידי ג'ורג'יה
קטגוריה:אטלנטה: אישים
קטגוריה:אצניות אמריקאיות
קטגוריה:אתלטיות אפרו-אמריקאיות
קטגוריה:אלופות אולימפיות אמריקאיות: אתלטיקה
קטגוריה:אלופות אולימפיות: ריצת 200 מטרים
קטגוריה:אלופות אולימפיות: ריצת 4x100
קטגוריה:אלופות אולימפיות: ריצת 4X400 מטרים
קטגוריה:רצות אמריקאיות באולימפיאדת טוקיו (2020)
קטגוריה:זוכות מדליית כסף אולימפית אמריקאיות באולימפיאדת טוקיו (2020): אתלטיקה
קטגוריה:זוכות מדליית ארד אולימפית אמריקאיות באולימפיאדת טוקיו (2020): אתלטיקה
קטגוריה:אתלטיות אמריקאיות באולימפיאדת פריז (2024)
קטגוריה:בוגרות אוניברסיטת הרווארד
קטגוריה:בוגרי אוניברסיטת הרווארד
קטגוריה:פורבס 30Under30
קטגוריה:ג'ורג'יה: אתלטים
קטגוריה:אמריקאיות שנולדו ב-1996
קטגוריה:אמריקאים שנולדו ב-1996